
[bookmark: _GoBack]ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
«ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ  
Հոդված 1. «Բաժնետիրական ընկերությունների մասին» 2001 թվականի սեպտեմբերի 25-ի ՀՕ-232 օրենքի (այսուհետ՝ Օրենք) 1-ին հոդվածը լրացնել հետևյալ բովանդակությամբ 6.1-ին մասով.
«6.1. Սույն օրենքով այլ կարգավորումներ նախատեսված չլինելու դեպքում դրա դրույթները տարածվում են Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով հիմնադրված ընկերությունների, ինչպես նաև դրանց կողմից հիմնադրված ընկերությունների նկատմամբ, եթե դրանք նույնպես հիմնադրվում են Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով։»:

Հոդված 2. Օրենքը 3-րդ հոդվածից հետո լրացնել հետևյալ բովանդակությամբ նոր 3.1-ին հոդվածով.
«Հոդված 3.1. Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով ստեղծված ընկերությունները
1. Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով ստեղծված ընկերությունների, որոնցում Հայաստանի Հանրապետությունն ունի 25 տոկոս և ավելի մասնակցություն, կանոնադրությամբ կամ բաժնետիրական համաձայնագրով կարող են սահմանվել սույն օրենքի դրույթներից տարբերվող կարգավորումներ՝ սույն հոդվածով սահմանված դրույթներին համապատասխան:
2. Սույն հոդվածի 1-ին մասով նախատեսված դեպքում Ընկերության կանոնադրությամբ կամ բաժնետիրական համաձայնագրով սահմանված՝ սույն օրենքից տարբերվող կարգավորումները կարող են վերաբերել՝
1) սույն օրենքի VIII գլխով սահմանված խոշոր գործարքների վերաբերյալ դրույթներին,
2) սույն օրենքի IX գլխով սահմանված Ընկերության գործարքներում շահագրգռվածության վերաբերյալ դրույթներին,
3) սույն օրենքի 38.1-րդ հոդվածի 1-ին մասով նախատեսված բաժնետիրական համաձայնագրի վերաբերյալ դրույթներին,
4) սույն օրենքի 69-րդ հոդվածի 4-րդ, 71-րդ հոդվածի 2-րդ մասերով և 77-րդ հոդվածով սահմանված Ընկերության բաժնետերերի ընդհանուր ժողովի անցկացման և սույն օրենքի 68-րդ հոդվածի 4-5-րդ և 7-րդ մասերով սահմանված որոշումների կայացման (բացառությամբ սույն օրենքի 67-րդ հոդվածի 1-ին մասի 1-3-րդ, 5-7-րդ, 18-րդ, 23-րդ, 25.2-րդ կետերով և սույն օրենքի 84-րդ հոդվածի 1-ին մասի 8-րդ կետով նախատեսված իրավասությունների իրացման) վերաբերյալ դրույթներին,
5) սույն օրենքի 85-րդ հոդվածով սահմանված Ընկերության խորհրդի ձևավորման, սույն օրենքի 87-րդ հոդվածի 2-3-րդ մասերով սահմանված խորհրդի նիստերի անցկացման և որոշումների կայացման վերաբերյալ դրույթներին (ներառյալ՝ ձայնի իրավունքի իրականացման կամ փոխանցման վերաբերյալ դրույթներին),
6) սույն օրենքով սահմանված Ընկերության բաժնետոմսերի օտարման դեպքում նախապատվության իրավունքի վերաբերյալ դրույթներին,
7) սույն օրենքի 43-րդ հոդվածի 3-րդ մասով սահմանված կանոնադրական կապիտալի նվազեցման կամ Ընկերության լուծարման վերաբերյալ դրույթներին,
8) սույն օրենքի 57-րդ և 58-րդ հոդվածներով սահմանված բաժնետերերի պահանջով ընկերության բաժնետոմսերի հետգնման վերաբերյալ դրույթներին,
9) սույն օրենքի 7-րդ հոդվածով սահմանված դուստր և կախյալ ընկերությունների հետ պատասխանատվություն կրելու վերաբերյալ դրույթներին,
10) սույն օրենքի 3-րդ հոդվածի 4-րդ մասով սահմանված Ընկերության բաժնետերերի պատասխանատվության վերաբերյալ դրույթներին։
[bookmark: _Hlk243665950]3. Սույն հոդվածի 1-ին մասով սահմանված մասնակցության՝ 25 տոկոսից նվազեցման դեպքում, սույն հոդվածով սահմանված կարգավորումները չեն կարող կիրառելի լինել Ընկերության նկատմամբ՝ Հայաստանի Հանրապետության մասնակցության նվազեցման պահից: Տվյալ դեպքում Ընկերության կանոնադրությունը ենթակա է փոփոխման Հայաստանի Հանրապետության մասնակցության նվազեցման պահից հետո մեկ ամսվա ընթացքում։
4. Սույն հոդվածով սահմանված կարգավորումները կիրառվում են նաև սույն հոդվածի 1-ին մասում նախատեսված Ընկերության կողմից հիմնադրված ընկերությունների նկատմամբ, եթե դրանք նույնպես հիմնադրվում են Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով:»։

Հոդված 3. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. 1998 թվականի մայիսի 5-ի Հայաստանի Հանրապետության քաղաքացիական օրենսգրքի 106-րդ հոդվածը լրացնել հետևյալ բովանդակությամբ նոր 8-րդ մասով.
«8. «Բաժնետիրական ընկերությունների մասին» օրենքի 3.1-րդ հոդվածով նախատեսված ընկերությունների նկատմամբ հատուկ կարգավորումներ նախատեսված լինելու դեպքում դրանք ենթակա են կիրառման՝ անկախ սույն օրենսգրքով նախատեսված կարգավորումներից։»:

Հոդված 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
«ԳՆՈՒՄՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. «Գնումների մասին» 2016 թվականի դեկտեմբերի 16-ի ՀՕ-21-Ն օրենքի 3-րդ հոդվածի 4-րդ մասը լրացնել հետևյալ բովանդակությամբ նոր 8-րդ կետով.
«8) «Բաժնետիրական ընկերությունների մասին» օրենքի 3.1-րդ հոդվածով նախատեսված ընկերությունների կնքած գործարքներ:»:

Հոդված 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
«ՏՆՏԵՍԱԿԱՆ ՄՐՑԱԿՑՈՒԹՅԱՆ ԵՎ ՍՊԱՌՈՂՆԵՐԻ ՇԱՀԵՐԻ ՊԱՇՏՊԱՆՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. «Տնտեսական մրցակցության և սպառողների շահերի պաշտպանության մասին» 2000 թվականի նոյեմբերի 6-ի ՀՕ-112 օրենքի 13-րդ հոդվածի 9-րդ մասը լրացնել հետևյալ բովանդակությամբ նոր 6-րդ կետով.
«6) «Բաժնետիրական ընկերությունների մասին» օրենքի 3.1-րդ հոդվածով նախատեսված ընկերությունների գործարքները, գործողությունները, վերակազմակերպումները կամ վարքագիծը։»:

Հոդված 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
«ՊԵՏՈՒԹՅՈՒՆ-ՄԱՍՆԱՎՈՐ ԳՈՐԾԸՆԿԵՐՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. «Պետություն-մասնավոր գործընկերության մասին» 2019 թվականի հունիսի 28-ի ՀՕ-113-Ն օրենքի 1-ին հոդվածը լրացնել հետևյալ բովանդակությամբ նոր 2-րդ մասով.
«2. Սույն օրենքը չի կիրառվում «Բաժնետիրական ընկերությունների մասին» օրենքի 3.1-րդ հոդվածով նախատեսված ընկերությունների վրա:»:

Հոդված 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
«ՍՆԱՆԿՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. «Սնանկության մասին» 2006 թվականի դեկտեմբերի 25-ի ՀՕ-51-Ն օրենքի 8-րդ հոդվածը լրացնել հետևյալ բովանդակությամբ նոր նախադասությամբ.
«Սույն հոդվածով սահմանված կարգավորումները չեն կիրառվում «Բաժնետիրական ընկերությունների մասին» օրենքի 3.1-րդ հոդվածով նախատեսված ընկերությունների բաժնետերերի նկատմամբ։»։

Հոդված 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆԱՆԿՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. 2026 թվականի հունիսի 18-ի Հայաստանի Հանրապետության սնանկության օրենսգրքի 115-րդ հոդվածը լրացնել հետևյալ բովանդակությամբ նոր 3-րդ մասով.
«3. Սույն հոդվածով սահմանված կարգավորումները չեն կիրառվում «Բաժնետիրական ընկերությունների մասին» օրենքի 3.1-րդ հոդվածով նախատեսված ընկերությունների բաժնետերերի նկատմամբ։»։

Հոդված 2. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:
